Muru (erreka)

Muru, Gipuzkoako hegoaldeko erreka bat da, Goierri eskualdekoa , Beasaingo Usurbe mendiko hegoaldeko mazelan sortzen da. Bere urak Oria ibaira isurtzen ditu. Bere luzera 1850 metrotakoa da.   

Usurbe baserria baino beherago sortzen da, Usurbeko hegoaldeko mazelan hasten den sakanean,  Iturralde izeneko lekuan. Bertan  iturria dago eta Errabiko erreka izenez abiatzen da Murugoena baserria pasatu arte. Murugoena baserria pasatu ondoren, Muru erreka izenez ezagutzen da eta Amiategi eta Muruazpi baserrien alboitik pasatzen da.   

Andre Mariaren Jasokundearen eliza baino apur bat gorago, antzinako Martorena baserriaren albotik pasatzen zen, Martoreneko erreka izena hartzen zuen eta hala sartzen zen hirigunean La Salle Ikastetxearen azpitik pasatuz. Ikastetxea hasieran Sangroniz etxean  zegoen eta errekak etxearen lursailak inguratzen zituen Toki-alai izeneko etxearen azpitik pasatuz. Zati horretan, Sangroniz erreka deitzen zitzaion.

Gaur egun, Martorena, Donjoanenea eta Sangroniz etxeak desagertuak izanik, Muru erreka izena hartzen du.  Artzai-enetik behera bideratuta eta estalita  Udaletxearen ekialdetik pasatu eta Kale Nagusia gurutzatu ondoren,  Oria ibaian ezkerraldetik isurtzen ditu bere urak. 

 Erreferentziak 

Kategoria:Beasaingo errekak eta ibaiak